Trine Pertou Mach (EL), 2023-04-27:
Tak for det.
Jeg har siddet og tænkt på, om jeg kunne finde på et nyt ord ud over bunkebryllup, og et kludetæppe er det vel også; det er en slags kludetæppe af forskellige lovforslag.
For det første er det jo positivt, at der reageres fra skattemyndighedernes side, når man kan se, der er en risiko for momssvig i de danske skatteregler, og her foreslås det at ændre reglerne i forhold til e-handel og teleydelser.
Det er vi meget, meget positive over for i Enhedslisten.
Effektive skatteregler er jo med til at sikre os mod svindel, men håndhævelsen af dem er jo også afgørende for at sikre borgernes tiltro til vores velfærdssamfund.
Pligten til at betale og muligheden for at kontrollere, at folk rent faktisk gør det, de skal på den konto, er helt afgørende.
Vi ved, at momsområdet har været særlig udfordret i forhold til svindel, og desværre er der blevet set massiv svindel på området i en lang årrække, bl.a. med momskarruseller og fakturafabrikker, og hvad man ellers har kunnet beskrive det som.
Og det er rigtig godt, at der er kommet langt mere fokus på det her område.
I virkeligheden mener vi, at man godt kan gå endnu længere i kontrollen på momsområdet.
Faktisk har vi jo set, at det at ansætte kontrolmedarbejdere kan være en rigtig god forretning for statskassen.
Og derfor bakker vi selvfølgelig op om de her regelændringer.
For det andet er der ændringerne i oplysningspligten i forbindelse med delvis momsfradragsret.
I høringssvarene bliver der givet udtryk for en bekymring om, at det kan påvirke små virksomheder, at man ændrer på oplysningspligten.
F.eks. vurderer FSR – danske revisorer, at virksomhederne skal bruge uforholdsmæssig meget tid på at besvare, om de er omfattet af de her regler om delvis fradragsret, eller om de alternativt skal anmode deres revisor eller eksterne bogholder om bistand, hvilket så vil påføre virksomhederne en ekstra omkostning.
Det anføres fra Skatteministeriets side her, at virksomhederne gennem hjælpetekster vil blive vejledt om, hvad der skal forstås som fradragsret, og det forventes, at den vejledning, der gives i hjælpeteksterne, vil betyde, at man som virksomhed vil kunne finde svar på, om man er omfattet af reglerne eller ej.
Og jeg siger det mere for at minde Skattestyrelsen og ministeren om det og opfordre til, at vi udformer nogle vejledningstekster, som faktisk er tydelige, sådan at små virksomheder ikke påføres uforholdsmæssig store krav.
Det er der ikke nogen grund til, så lad det være en opfordring til, at man har det for øje, når man skal udforme hjælpeteksterne.
I lovforslaget anføres det fra ministeriets side, at det foreslås, at energivirksomheder ikke skal betale lønsumsafgift af deres aktiviteter vedrørende finansielle ydelser i forbindelse med indefrysning af høje energiregninger.
Og det kommer vi til at stille nogle spørgsmål til under udvalgsbehandlingen, dels fordi vi gerne vil sikre, at det kun er aktiviteter vedrørende indefrysningsordningen, der bliver friholdt for afgiften, dels fordi der er det her aspekt, som flere andre kolleger har nævnt, herunder hr. Sigurd Agersnap, som handler om, hvordan vi kan sikre en ordentlig retfærdighed her.
Men vi er nødt til, når vi skal ændre ting som disse, at sikre, at det ikke skriger af uretfærdighed i forhold til de borgere og forbrugere, som har været tvunget ud i at betale meget høje elregninger.
Derfor skal vi være sikre på, at vi lægger de rigtige instrumenter frem.
Så overordnet set er vi meget positive over for det, der ligger i lovforslaget, men vi kommer til at have række spørgsmål, som vi vil tage op i den videre udvalgsbehandling.